Clemens, episcopus, servus servorum Dei, venerabili fratri episcopo Aniciensi, salutem et apostolicam benedictionem. Sua nobis dilectus filius.. abbas monasterii Cluniacensis petitione monstravit quod ipse ad... monasterium Maciacense (sic), Cluniacensis ordinis, Claromontensis diocesis, sibi subjectum, prout ad suum spectat officium, causa visitationis et correctionis accedens, in Petrum, abbatem ipsius monasterii, pro eo quod idem correctiones dicti abbatis Cluniacensis super suis excessibus suscipere ac ejus salubribus mandatis et monitis intendere contumaciter denegavit, canonica monicione premissa, auctoritate propria excommunicationis sentenciam exigente justicia promulgavit. Cumque idem abbas Cluniacensis super observacione hujusmodi sentencie ad... Sancti Martini et Sancte Valerie priores Nivernenses, Sedis Apostolice litteras impetrasset, idem abbas Maciacensis (sic) ad mandatum ipsius abbatis verbo tenus rediens, de obediendo sibi et parendo mandatis, beneplacitis et preceptis suis corporale prestitit juramentum. Sed postmodum sue salutis immemor, predicto abbati Cluniacensi obedire ac ipsius mandatis et preceptis salubribus et honestis parere contumaciter denegavit contra juramentum prestitum temere veniendo. Quocirca fraternitati tue per apostolica scripta mandamus quatinus, si est ita, eumdem abbatem Maciacensem, quod juxta hujusmodi juramentum eidem abbati obediat et ipsius honesta precepta seu mandata reverenter, ut tenetur, suscipiat, monicione premissa per censuram ecclesiasticam, appellatione remota, compellas. Datum Viterbii, II nonas octobris, pontificatus nostri anno secundo.